**ELŐTERJESZTÉS**

**Szombathely Megyei Jogú Város Közgyűlése**

**2023. június 15-ei ülésére**

**BESZÁMOLÓ**

**az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Tisztelt Közgyűlés!**

**2023. május 25-én** került megrendezésre a második Dunántúli Speciális Filmszemle a Magyar Speciális Mozgókép Egyesület és a Vas Megyei ÉFOÉSZ Egyesület együttműködésében. Az ünnepélyes díjátadón köszöntőt mondott dr. László Győző alpolgármester úr.

**Május 26-án** Horváth Soma alpolgármester úr Pulay Lászlóné és Varga Tivadar szépkorút köszöntötte 90. születésnapja alkalmából. Ezt követően az ELTE Berzsenyi Dániel Pedagógusképző Kar Vizuális Művészeti Tanszék végzős képalkotás szakos hallgatóinak diplomakiállítását nyitotta meg It is what it is címmel.

**Május 26-28**. között dr. László Győző és dr. Horváth Attila alpolgármester úrral részt vettünk Kaufbeuren és Szombathely városa között fennálló testvérvárosi kapcsolat 30. évi jubileumi rendezvényén.

**Május 27-én** Németh Ákos tanácsnok úr az II. Ökoplusz Fesztiválon vett részt, ahol a JUSTNature projektről tájékoztatta a lakosságot, és virágpalántával is kedveskedett számukra.

**Május 28-án** Horváth Soma alpolgármester úr részt vett a Magyar Hősök Emlékünnepe alkalmából tartott megemlékezésen a Március 15. téren.

**Május 29-től június 2-ig** Horváth Soma alpolgármester úrral és Szuhai Viktor tanácsnok úrral izraeli testvérvárosunkban, Ramat-Gan-ban részt vettem a Ramat-Gan város megalakulásának 100. évfordulója alkalmából rendezett testvérvárosi találkozón. A látogatás alkalmával megtekintettük a város nevezetességeit, oktatási intézményeit, valamint városnézésen vettünk részt Jeruzsálemben. Az oktatás területén diákcserével kapcsolatos együttműködést kezdeményeztünk.

**Május 30-án** dr. László Győző alpolgármester úr részt vett a Georgiai nagykövetség függetlenségi napi ünnepségén Budapesten.

**Május 30-tól június 1-ig** Bokányi Adrienn tanácsnok asszony az Interreg Europe által szervezett nemzetközi rendezvényen vett részt és tartott előadást a városi fejlesztésekről Gentben.

**Május 31-én** dr. László Győző alpolgármester úr részt vett Wagner András halálának 16. évfordulóján tartott megemlékezésen.

E napon tartották Dr. Keppel Csilla: Test és lélek a Habsburgok árnyékában című új kötetének bemutatóját a Berzsenyi Dániel Könyvtárban. Az eseményen köszöntőt mondott dr. László Győző alpolgármester úr.

**Május 31-től június 1-ig** Németh Ákos tanácsnok úr Bécsben tartózkodott, ahol részt vett a közép-európai zöld önkormányzati képviselők kerekasztal beszélgetésén.

**Június 1-jén** dr. László Győző alpolgármester úr részt vett a 94. Ünnepi Könyvhét szombathelyi programjairól szóló sajtótájékoztatón a Berzsenyi Dániel Könyvtárban.

E napon Németh Ákos tanácsnok úr a Víz Koalícióval találkozott, ahol vízügyi problémákról, együttműködési lehetőségekről tárgyalt.

**Június 2-án** került átadásra a Király Sportcentrum több évig tartó fejlesztésének utolsó üteme. Az eseményen dr. László Győző alpolgármester úr vett részt, ahol köszöntőt is mondott.

E napon dr. Horváth Attila alpolgármester úr a Megyeházán vehette át az EuroVelo 13 nemzetközi kerékpárút-hálózat, valamint településeket összekötő hivatásforgalmi és turisztikai célú kerékpárutak bővítésének kiviteli és engedélyes terveit.

E napon Bokányi Adrienn tanácsnok asszony részt vett és fel is szólalt Horváth György, a szombathelyi MMIK elhunyt igazgatója számára rendezett megemlékezésen.

E napon Németh Ákos tanácsnok úr Budapestre utazott az Építészfesztiválra. A JUSTNature projektben együttműködő ABUD Mérnökiroda Kft. csapatával is találkozott, akik bemutatták a projekt építészeti érdekességeit.

**Június 3-án** ismét streetball bajnokságot szerveztünk az Ébredj Szombathely! programsorozat keretein belül a szombathelyi Fő téren, az eseményt megnyitottam, az első meccslabdát Perl Zoltán, az ötszörös bajnok Falco KC csapatkapitánya dobta fel. Idén 61 csapat nevezett, köztük szombathelyiek, soproniak, győriek, ajkaiak, körmendiek, vasváriak, veszprémiek, zalaegerszegiek, de érkezett csapat Szlovákiából is. A bajnokságon speciális olimpikonok is részt vettek Kőszegről. A díjátadáson elhangzott: idén minden kategória győztese részt vehet szeptember 16-án, a Magyar Kosárlabdázás Napján, Budapesten. A díjakat dr. László Győző alpolgármester úr adta át.

E napon került megrendezésre a Görkorcsolya Kelet-Európa Kupa, melynek 2. állomása volt Szombathely. Az eseményen dr. László Győző alpolgármester úr köszöntötte a résztvevőket.

E napon Horváth Soma alpolgármester úr részt vett a Leopold Bloom Képzőművészeti Díj átadóján és a díjat kísérő kiállítás megnyitóján.

E napon Bokányi Adrienn tanácsnok asszony az Állatvédők Vasi Egyesületének Családi Napi rendezvényén vett részt a zsűri munkájában.

E napon Németh Ákos tanácsnok úr Szombathely zöld megvalósításairól tartott előadást a Savaria Múzeumban, Az Eltűnő, feltűnő sokféleség című rendezvényen, melynek központi témája a biodiverzitás volt.

**1.**

**Tisztelt Közgyűlés!**

Tájékoztatom a Tisztelt Közgyűlést, hogy Szombathely MJV Önkormányzata, mint a szolgáltatásért felelős önkormányzat, a hatályban lévő közszolgáltatási szerződések lejártáig, 2024. június 30. napjáig biztosítja Vas vármegye területén a kéményseprő-ipari közszolgáltatást.

A kéményseprő-ipari tevékenységről szóló 2015. évi CCXI. törvény 10. § (4) bekezdése értelmében a kéményseprő-ipari közszolgáltatásról szóló 2012. évi XC. törvény alapján kötött, e törvény hatálybalépésekor hatályban lévő közszolgáltatási szerződés időbeli hatályát meghosszabbítani vagy ahelyett új közszolgáltatási szerződést kötni nem lehet. A kéményseprő-ipari szerv kijelöléséről szóló 401/2015. (XII. 15.) Korm. rendelet 1. § szerint  a kormány a kéményseprő-ipari tevékenység ellátására kéményseprő-ipari szervként a hivatásos katasztrófavédelmi szervet jelölte ki.

Fentiek alapján 2024. július 1. napjától a lakossági kéményseprés feladatait Vas vármegyében is a BM Országos Katasztrófavédelmi Főigazgatóság arra felhatalmazott szerve, a Vas Vármegyei Katasztrófavédelmi Igazgatóság (továbbiakban: Igazgatóság) veszi át, és működteti közfeladatként az alárendeltségében kialakítandó Kéményseprő Csoport szolgálatba állításával.

Az Igazgatóság azzal a megkereséssel fordult Önkormányzatunkhoz, hogy az önkormányzat a kéményseprő-ipari tevékenység hosszú távú, zavartalan ellátásának biztosítását segítse elő a kizárólagos tulajdonában álló 2789/1 hrsz.-ú ingatlanon található Bem József u. 9/b. szám alatti épület használaton kívüli részének (ún. Humán Civil Ház) határozatlan idejű ingyenes használatba adásával. Kérelmükben előadták, hogy a szóban forgó épület elhelyezkedése, alapterülete, közműellátottsága alapján ideális a Kéményseprő Csoport elhelyezésére, és a kéménysepréshez kapcsolódó lakossági szolgáltatások igénybe vétele szempontjából könnyen elérhető az ügyfelek számára is. Az Igazgatóság az ingyenes használatba adás esetén a kéményseprő-ipari tevékenység ellátásához szükséges és előírt felújítási-átalakítási munkákat elvégezteti.

A nemzeti vagyonról szóló 2011. évi CXCVI. törvény 11. § (13) bekezdése rögzíti, hogy nemzeti vagyon ingyenesen kizárólag közfeladat ellátása, a lakosság közszolgáltatásokkal ellátása, valamint e feladatok ellátásához szükséges infrastruktúra biztosítása céljából az ahhoz szükséges mértékben hasznosítható, valamint adható vagyonkezelésbe.

A kéményseprő-ipari tevékenységről szóló 2015. évi CCXI. törvény 2. § (1) bekezdés a) pontja, és a kéményseprő-ipari szerv kijelöléséről szóló 401/2015. (XII. 15.) Korm. rendelet 1. §-a értelmében a Vas Vármegyei Katasztrófavédelmi Igazgatóság a kéményseprő-ipari tevékenységet közfeladatként látja el.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 3 éves időtartamot meghaladó ingyenes használatot engedélyezni a Közgyűlés jogosult.

Fentiek alapján javaslom a Tisztelt Közgyűlésnek, hogy a szombathelyi 2789/1 hrsz.-ú ingatlanon található Bem József u. 9/b. szám alatti épület használaton kívüli részére vonatkozóan a Vas Vármegyei Katasztrófavédelmi Igazgatóság részére biztosítson ingyenes használatot 2023. július 1. napjától határozatlan időtartamra.

**2.**

**Tisztelt Közgyűlés!**

A Modern Városok Programból támogatott, „A Gothard-kastély állagmegóvása” című projekt megvalósításához Önkormányzatunk 2020. december 21-i dátummal kapta meg a projekt támogatásáról szóló támogatói okiratot.

Mivel a Vas Megyei Területi Tervtanáccsal történt konzultáció, az örökségvédelmi hatósági engedélyezési eljáráshoz szükséges Tervtanácsi vélemény, a tervezési folyamat során elkészült Faanyagvédelmi szakvélemény és a Művészettörténeti Tudományos Dokumentáció és Értékleltár kidolgozása során jelentősen bővült az elvárt állagmegóvási feladatok műszaki tartalma, a támogatói okiratban rögzített tervezési és kivitelezési tevékenységek befejezésére az eredeti határidőig, 2022. augusztus 31-ig nem volt lehetőség. Kezdeményeztük tehát a támogatás felhasználása véghatáridejének módosítását 2023. december 31. napjára, melyet a Miniszterelnökség 2023. április 17-én jóváhagyott. A műszaki tartalom változásának elfogadtatására irányuló, 2022. október 19-i dátumú módosítási kérelmünkre azonban 2023. március 30-i és május 15-i dátumú, sürgető leveleim ellenére sem érkezett válasz.

Időközben az elkészült, csökkentett műszaki tartalmú kiviteli tervek alapján beszerzésre került a kivitelező, akivel - a műszaki tartalom módosításának elfogadásáig - feltételes hatályba lépésű szerződést kötöttünk 2023. március 30-án. A meghatározott 6 havi kivitelezési időre és a projekt 2023. dec. 31-i zárási határidejére tekintettel a hatályba lépés legkésőbbi határnapja a vállalkozási szerződés értelmében a 2023. május 26-i nap. Ezen időpont lejárt, a vállalkozói szerződés nem lépett hatályba. Ugyanezen ok miatt nem lép hatályba a Savaria Városfejlesztési Nonprofit Kft-vel 2022. november 16-án megkötött műszaki ellenőri megbízási szerződés. Az engedélyes és kiviteli tervek elkészítésére a Szalai Építész Iroda Kft-vel 2022. május 3-án megkötött tervezési szerződésben a tervezői művezetés feladatok ellátására meghatározott nettó 200.000,- Ft kifizetésére a fentiekre tekintettel szintén nem kerül sor.

Mivel az elmúlt napokban lezajlott telefonos és emailes érdeklődésünk ellenére sincs döntés a módosított műszaki tartalomnak a Miniszterelnökség általi támogatásáról, a projektet nem áll módunkban megvalósítani. A projekt lezárásához a fel nem használt támogatás visszafizetését és a záró szakmai és pénzügyi beszámoló benyújtását javaslom. A Miniszterelnökségtől érkezett tájékoztatás alapján az eddigi tevékenységekkel kapcsolatosan felmerült költségek elszámolhatók.

**3.**

**Tisztelt Közgyűlés!**

Szombathely Megyei Jogú Város Önkormányzata 5 településsel (Gencsapáti, Torony, Sé, Ják, Nárai) kötött a gyermekek bölcsődei ellátására vonatkozó megállapodást. A hozzájárulás összege a vidéki önkormányzatok tekintetében egységesen kiszámított díj, amely összeg a megállapodás alapján minden év június 30. napjáig felülvizsgálásra kerül. A Közgyűlés 220/2022. (VI.27.) Kgy. számú határozata alapján a hozzájárulás összege 2022. évben 5.495,- Ft/nap/gyermek volt.

Javaslom, hogy az egy gondozottra jutó napi önköltséget figyelembe véve, a szolgáltatásért fizetendő térítési díj összege 2023. július 1. napjától 7.351,- Ft/nap/gyermek összegben kerüljön meghatározásra. A települések a bölcsődei ellátásra vonatkozó térítési díjak elfogadásáról szóló, képviselőtestületi határozatba foglalt döntésüket megküldték.

A szerződések vonatkozó pontja 2023. július 1. napjától így az alábbiak szerint módosulna:

„A felek megállapodnak abban, hogy 2023. július 1. napjától 2024. június 30. napjáig a hozzájárulás összege 7.351,- Ft/nap/gyermek.”

A megállapodások egyéb rendelkezései változatlanul hatályban maradnak.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**4.**

**Tisztelt Közgyűlés!**

A Berzsenyi Dániel Könyvtár (a továbbiakban: Könyvtár) Szentkirályi fiókkönyvtárának címe 9700 Szombathely, Szent István király utca 119. számról 9700 Szombathely, Szent István király utca 104. számra változott, emiatt szükséges az Alapító Okirat módosítása.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 69/A. § értelmében a települési és vármegyei hatókörű városi könyvtárak átszervezésével és megszüntetésével kapcsolatos intézkedésekhez a miniszter véleményét előzetesen ki kell kérni. Átszervezésnek minősül minden olyan fenntartói döntés, amely az intézmény megnevezésének, fenntartójának, illetve alaptevékenységének módosulásával jár, kivéve a jogszabályváltozásból eredő kötelező módosítást. Fentiek szerint a címváltozás nem minősül átszervezésnek, az Alapító Okirat módosításához miniszteri jóváhagyás nem szükséges.

A módosító okirat, valamint a módosításokkal egybeszerkesztett alapító okirat az előterjesztés mellékletét képezik az alábbiak szerint.

1. sz. melléklet: Berzsenyi Dániel Könyvtár Módosító Okirata
2. sz. melléklet: Berzsenyi Dániel Könyvtár módosításokkal egybeszerkesztett Alapító Okirata

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

1. sz. melléklet

Okirat száma: ……………/2023.

Módosító okirat

A Berzsenyi Dániel Könyvtár Szombathely Megyei Jogú Város Közgyűlése által 2020. október 9. napján kiadott, 41599-39/2020. számú alapító okiratát az államháztartásról szóló 2011. évi CXCV. törvény 8/A. §-a alapján – Szombathely Megyei Jogú Város Közgyűlése ……/2023. (VI.15.) Kgy. számú határozatára figyelemmel – az alábbiak szerint módosítom:

1. Az alapító okirat. 1.3.2. pontjában felsorolt telephelyek közül a Szentkirályi Fiókkönyvtár telephely címe „9700 Szombathely, Szent István király utca 119.” számról „9700 Szombathely, Szent István király utca 104.” számra módosul.

Jelen módosító okiratot a törzskönyvi nyilvántartásba történő bejegyzés napjától kell alkalmazni.

Kelt: **Szombathely, 2023. ………………… ……..**

P.H.

**/: Dr. Nemény András :/**

**polgármester**

**Ellenjegyezte:**

**/: Dr. Károlyi Ákos :/**

**jegyző**

2. sz. melléklet

Okirat száma: ……………...../2023.

Alapító okirat  
módosításokkal egységes szerkezetbe foglalva

**Az államháztartásról szóló 2011. évi CXCV. törvény 8/A. §-a alapján a Berzsenyi Dániel Könyvtár alapító okiratát a következők szerint adom ki:**

1. **A költségvetési szerv  
   megnevezése, székhelye, telephelye**
   1. A költségvetési szerv
      1. megnevezése: Berzsenyi Dániel Könyvtár
   2. A költségvetési szerv idegen nyelvű megnevezése
      1. német nyelven: Berzsenyi Dániel Bibliothek
      2. angol nyelven: Berzsenyi Dániel Library
      3. szlovén nyelven: Knjižnica Berzsenyi Dániel
   3. A költségvetési szerv
      1. székhelye: 9700 Szombathely, Dr. Antall József tér 1.
      2. telephelye(i):

|  |  |  |
| --- | --- | --- |
|  | telephely megnevezése | telephely címe |
| 1 | Hunyadi úti fiókkönyvtár | 9700 Szombathely, Hunyadi János út 49. |
| 2 | Jáki úti fiókkönyvtár | 9700 Szombathely, Jáki út 35. |
| 3 | Kámoni fiókkönyvtár | 9700 Szent Imre herceg út 84/B. |
| 4 | Szentkirályi fiókkönyvtár | 9700 Szombathely, Szent István király utca 104. |

1. **A költségvetési szerv  
   alapításával és megszűnésével összefüggő rendelkezések**
   1. A költségvetési szerv alapításának dátuma: 1979.11.01.
   2. A költségvetési szerv alapítására, átalakítására, megszüntetésére jogosult szerv
      1. megnevezése: Szombathely Megyei Jogú Város Önkormányzata
      2. székhelye: 9700 Szombathely, Kossuth Lajos utca 1-3.
   3. A költségvetési szerv jogelőd költségvetési szervének megnevezése:

|  |  |  |
| --- | --- | --- |
|  | megnevezése | székhelye |
| 1 | „Életünk” Szerkesztősége | 9700 Szombathely, Dr. Antall József tér 1. |
|  |  |

1. **A költségvetési szerv irányítása, felügyelete**
   1. A költségvetési szerv irányító szervének
      1. megnevezése: Szombathely Megyei Jogú Város Közgyűlése
      2. székhelye: 9700 Szombathely, Kossuth Lajos utca 1-3.
   2. A költségvetési szerv fenntartójának
      1. megnevezése: Szombathely Megyei Jogú Város Önkormányzata
      2. székhelye: 9700 Szombathely, Kossuth Lajos utca 1-3.
2. **A költségvetési szerv tevékenysége**
   1. A költségvetési szerv közfeladata:

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 55.§ (1) bekezdése, valamint 64-66 §-a alapján nyilvános könyvtári ellátás biztosítása, továbbá a vármegyei könyvtári feladatok ellátása. A költségvetési szerv az Országos Dokumentum-ellátási rendszerről szóló 73/2003. (V.28.) Korm. rendelet (a továbbiakban: az ODR-ről szóló Korm. rendelet) alapján, az ODR keretében működő szolgáltató vármegyei könyvtár. Megállapodás alapján igénybe vehető szolgáltatásokat nyújt a települési önkormányzatoknak a 39/2013. (V.31.) EMMI rendelet szerint.

* 1. A költségvetési szerv főtevékenységének államháztartási szakágazati besorolása:

|  |  |  |
| --- | --- | --- |
|  | szakágazat száma | szakágazat megnevezése |
| 1 | 910100 | Könyvtári, levéltári tevékenység |

* 1. A költségvetési szerv alaptevékenysége:

Települési/városi és vármegyei nyilvános könyvtári ellátás nyújtása tekintetében:

A központi könyvtár fiókhálózatával együtt teljes körű (alap- és felsőszintű) települési könyvtári ellátást nyújt, általános gyűjtőkörű gyűjteményszervezéssel és a helyi/térségi igényekhez igazodó differenciált – dokumentum és információs – szolgáltatásokkal.

Helyi köteles-példányok megőrző helye és Vas vármegyei archív könyvtár

Vas vármegyei és Szombathely városi helyismereti és -történeti dokumentációs központ

Közgyűjteményi kutatóhely (könyvkiadás)

A Kult. tv. 66. § alapján a vármegyei hatókörű városi könyvtár a vármegye egész területére vonatkozóan az 55. § (1) bekezdésében és a 65. § (2) bekezdésében foglaltakon túl állami feladatként:

4.3.1. Ellátja a vármegyei kötelespéldányokkal, a digitalizálással, a gyűjteményét feltáró elektronikus katalógus építésével kapcsolatos feladatokat,

4.3.2. Szervezi a területén működő könyvtárak együttműködését, Vas vármegye közkönyvtári hálózatának központi könyvtáraként működteti a Vas Vármegyei Könyvtári Információs Rendszert,

4.3.3. Végzi, illetőleg szervezi a vármegye nemzetiséghez tartozó lakosainak könyvtári ellátását,

4.3.4. Települési könyvtárak tevékenységét segítő szolgáltatásokat nyújt,

* + 1. Szervezi a megyében működő nyilvános könyvtárak statisztikai adatszolgáltatását,
    2. Végzi az iskolán kívüli könyvtári továbbképzést,
    3. Könyvtárellátási szolgáltatásokat nyújt a települési nyilvános könyvtári szolgáltatások megszervezéséhez,
    4. Működteti a Könyvtárellátási Szolgáltató Rendszert, szervezi a könyvtári, információs és közösségi helyek részvételét a kulturális alapellátás kiterjesztésében,

4.3.9. Megállapodás alapján biztosítja a települési önkormányzatok számára a Könyvtárellátási Szolgáltató Rendszer működéséről szóló miniszteri rendeletben meghatározott feladatainak ellátását a Kultv. 64.§ (3) bekezdése szerinti könyvtári, információs és közösségi helyen,

4.3.10. Koordinálja a települési könyvtárak fejlesztését, ennek keretében javaslatot tesz a megyében működő városi könyvtárak és a települési nyilvános könyvtárak fenntartóinak a könyvtár fejlesztésére a miniszter rendeletében meghatározott szakmai követelmények érvényesítése érdekében,

4.3.11. Koordinálja a települési könyvtárak minősítésének előkészítését,

4.3.12. Ellátja az Országos Dokumentumellátási Rendszerről szóló kormányrendeletben a szolgáltató könyvtár számára meghatározott feladatokat,

4.3.13. Évente két alkalommal a könyvtári szolgáltatások megvalósításával kapcsolatos információs szakmai műhelynapot szervez a megyében lévő városi könyvtárak könyvtárosai számára,

4.3.14. Ellátja a helyismereti dokumentumok elektronikus hozzáférhetővé tételével kapcsolatos feladatokat,

4.3.15. Elektronikus formában megőrzi és hozzáférhetővé teszi a települési könyvtárak éves szakmai beszámolóját és munkatervét.

4.3.16. A Kultv. 64. § (8) és (9) bekezdése alapján együttműködik regionális szinten is a vármegyei hatókörű városi könyvtárakkal.

A határon túli magyarságot érintő könyvtári szolgáltatások szervezésében, és koordinálásában a muraszombati Területi és Tanulmányi Könyvtárral együttműködve segíti a muravidéki magyarság anyanyelvi kultúrájának megőrzését, ápolását.

4.3.17.A Kultv. 65. § (2a) bekezdése értelmében gondoskodik a települési nyilvános könyvtárak éves szakmai munkatervének és éves szakmai beszámolóinak megőrzéséről, hozzáférhetővé tételéről, valamint digitalizált formában történő továbbításáról a könyvtári intézet részére.

* 1. A költségvetési szerv alaptevékenységének kormányzati funkció szerinti megjelölése:

|  |  |  |
| --- | --- | --- |
|  | kormányzati funkciószám | kormányzati funkció megnevezése |
| 1 | 082042 | Könyvtári állomány gyarapítása, nyilvántartása |
| 2 | 082043 | Könyvtári állomány feltárása, megőrzése, védelme |
| 3 | 082044 | Könyvtári szolgáltatások |
| 4 | 082094 | Közművelődés – kulturális alapú gazdaságfejlesztés |
| 5 | 083030 | Egyéb kiadói tevékenység |

* 1. A költségvetési szerv illetékessége, működési területe:

Vas vármegye közigazgatási területe

Szombathely Megyei Jogú Város közigazgatási területe

Az ODR-ről szóló Korm. rend. 3.§-a alapján az ODR szolgáltatások tekintetében Magyarország területe

1. **A költségvetési szerv szervezete és működése**

5.1 . A költségvetési szerv vezetőjének megbízási rendje:

A költségvetési szerv vezetője a könyvtár igazgatója, aki a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 68.§ (2) bekezdése alapján kerül kiválasztásra.

Az intézmény vezetőjét a vonatkozó jogszabályok alapján Szombathely Megyei Jogú Város Közgyűlése bízza meg legfeljebb öt év időtartamra.

A Kultv. 94. § (3) bekezdése szerint az intézmény vezetői feladatainak ellátására a munkáltatói jogkör gyakorlója pályázatot ír ki. A pályázat kiírásának, benyújtásának és értékelésének rendjét a miniszter rendeletben határozza meg.

* 1. A költségvetési szervnél alkalmazásban álló személyek jogviszonya:

|  |  |  |
| --- | --- | --- |
|  | foglalkoztatási jogviszony | jogviszonyt szabályozó jogszabály |
| 1 | munkaviszony | a munka törvénykönyvéről szóló 2012. évi I. törvény |
| 2 | megbízási jogviszony | a Polgári Törvénykönyvről szóló 2013. évi V. törvény |
| 3 | közfoglalkoztatási jogviszony | A közfoglalkoztatásról és a közfoglalkoztatáshoz kapcsolódó, valamint egyéb törvények módosításáról szóló 2011. évi CVI. törvény |

**5.**

**Tisztelt Közgyűlés!**

Az Országos Horvát Önkormányzat 2016. szeptembere óta horvát nemzetiségi nevelést folytató kétnyelvű óvodát működtet Szombathelyen. Szombathely Megyei Jogú Város Önkormányzata és az Országos Horvát Önkormányzat feladatellátási megállapodást kötött a horvát nemzetiségi óvodai nevelést igénylő szombathelyi gyermekek ellátása érdekében. A feladatellátási megállapodás időtartama lejárt. Az Országos Horvát Önkormányzat Szombathely Megyei Jogú Város Önkormányzatával ismételten szeretne az óvodai feladatok ellátására szerződést kötni - a nemzeti köznevelésről szóló 2011. évi CXC. törvény (a továbbiakban. Nkt.) 74. § (2) bekezdése alapján – a horvát nemzetiségi óvodai nevelés ellátása érdekében.

Az Nkt.2. § (3) bekezdése arról rendelkezik, hogy köznevelési intézményt az állam, a törvény keretei között nemzetiségi önkormányzat, egyházi jogi személy, vallási tevékenységet végző szervezet, továbbá más szervezet vagy személy alapíthat és tarthat fenn, ha a tevékenység folytatásának jogát - jogszabályban foglaltak szerint - megszerezte. Az Nkt. 74. § (2) bekezdése alapján az óvodai nevelésről a települési önkormányzat intézmény alapítása és fenntartása vagy köznevelési szerződés révén gondoskodik.

A köznevelési szerződés értelmében az Országos Horvát Önkormányzat óvodai ellátást biztosít Szombathely azon óvodás korú gyermekei számára, akinek a törvényes képviselője horvát nemzetiségi óvodai nevelést igényel. A szerződés költségvetési előirányzatot nem igényel, az Országos Horvát Önkormányzat a horvát nemzetiségi óvodai nevelést igénylő gyermekek óvodai nevelését Szombathely Megyei Jogú Város Önkormányzata részére térítésmentesen biztosítja.

Az Országos Horvát Önkormányzat és Szombathely Megyei Jogú Város Önkormányzata között 5 éves határozott időre kötendő köznevelési szerződés az előterjesztés mellékletét képezi.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

3. sz. melléklet

**KÖZNEVELÉSI SZERZŐDÉS**

amely létrejött egyrészről: Országos Horvát Önkormányzat (1089 Budapest, Bíró Lajos u. 24.) képviseletében eljár: Gugán János elnök,

másrészről Szombathely Megyei Jogú Város Önkormányzata (9700 Szombathely, Kossuth L. u. 1-3.) képviseletében eljár: Dr. Nemény András polgármester,

együttesen: a Felek között,

az alulírott helyen és napon az alábbi feltételekkel:

**I. Előzmények**

1. A felek egyezően rögzítik, hogy Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 13. § (1) bekezdés 6. pontja alapján az óvodai ellátás biztosítása a helyi önkormányzat kötelezően ellátandó feladata.
2. A nemzeti köznevelésről szóló 2011. évi CXC. törvény (a továbbiakban: Nkt.) 2. § (3) bekezdése arról rendelkezik, hogy köznevelési intézményt az állam, a törvény keretei között nemzetiségi önkormányzat, a lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló törvény szerint nyilvántartásba vett egyház, vagy annak belső egyházi jogi személye (továbbiakban együtt: egyházi jogi személy), vallási egyesület, továbbá más szervezet vagy személy alapíthat és tarthat fenn, ha a tevékenység folytatásának jogát - jogszabályban foglaltak szerint - megszerezte. Óvodát települési önkormányzat is alapíthat és fenntarthat. Az Nkt. 74. § (2) bekezdése alapján az óvodai nevelésről a települési önkormányzat intézmény alapítása és fenntartása vagy köznevelési szerződés útján gondoskodik.
3. Az Országos Horvát Önkormányzat 2016. évtől szombathelyen horvát nemzetiségi nevelést folytató kétnyelvű óvodát működtet.
4. Az Országos Horvát Önkormányzat az Nkt. 74. § (2) bekezdése alapján az óvodai nevelésre vonatkozóan szerződés megkötését kezdeményezte Szombathely Megyei Jogú Város Önkormányzatával. Mindezekre tekintettel a Felek az alábbiakban állapodnak meg.

**II. A szerződés tárgya**

1. Az Országos Horvát Önkormányzat jelen köznevelési szerződésben meghatározottak szerint óvodai ellátást biztosít Szombathely azon óvodás korú gyermekei számára, akikre a törvényes képviselőjűk horvát nemzetiségi óvodai nevelést igényel. Szerződő Felek egyezően rögzítik, hogy a szerződés vonatkozásában szombathelyi gyermeknek minősül a személyi adatai és lakcímnyilvántartás adatai szerint szombathelyi állandó lakóhellyel rendelkező gyermek.

**III. A szerződés tartalma**

1. Az Országos Horvát Önkormányzat kötelezettséget vállal arra, hogy a horvát nemzetiségi óvodai nevelést igénylő szombathelyi gyermekek számára a nemzeti köznevelésről szóló törvény végrehajtásáról szóló 229/2012. (VIII.8.) Korm. rendelet (a továbbiakban: Korm. rendelet) 33. § (1) bekezdés a) pontjában meghatározott alábbi köznevelési feladatokat biztosítja:
   1. az óvodai foglalkozást és a heti kötelező időkeret terhére a beilleszkedési, tanulási és magatartási nehézséggel küzdő, a tartósan beteg és a sajátos nevelési igényű gyermek számára megszervezett felzárkóztató foglalkozást,
   2. a gyermekek - rendeletben meghatározott - egészségfejlesztését, a kötelező rendszeres egészségügyi felügyeletét,

továbbá biztosítja a nemzetiségek jogairól szóló 2011. évi CLXXIX. törvényben meghatározott horvát nemzetiségi nevelést.

1. Az óvodai ellátást igénybe vevő gyermek – az óvodai nevelési napokon – a szülő, vagy más törvényes képviselő által megfizetett térítési díj ellenében étkezésre jogosult. Az étkezési térítési díj a gyermekek védelméről és a gyámügyi igazgatásról szóló 1997. évi XXXI. törvény hatályos rendelkezései szerint kerül megállapításra.
2. A Felek megállapodnak abban, hogy az Országos Horvát Önkormányzat a szombathelyi horvát nemzetiségi óvodájában valamennyi horvát nemzetiségi óvodai ellátást igénylő  szombathelyi gyermek felvételét biztosítja.
3. Az Országos Horvát Önkormányzat kötelezettséget vállal arra, hogy a következő nevelési évre szóló óvodai jelentkezések időpontjáról és a jelentkezés módjáról minden év február hónap utolsó munkanapjáig írásbeli tájékoztatást küld Szombathely Megyei Jogú Város Önkormányzata részére.
4. Szombathely Megyei Jogú Város Önkormányzata kötelezettséget vállal arra, hogy az illetékességi területén lakóhellyel rendelkező óvodás korú gyermekek törvényes képviselőit a beiratkozások időpontjáról, módjáról, a térítésmentesen illetve térítési díj ellenében igénybe vehető szolgáltatások köréről megfelelő időben tájékoztatja.

**IV. Pénzügyi rendelkezések**

1. Szombathely Megyei Jogú Város Önkormányzata tudomásul veszi, hogy azon szombathelyi óvodáskorú gyermekek után járó, az egyes köznevelési és gyermekétkeztetési feladatokhoz kapcsolódó központi támogatás minden eleme az Országos Horvát Önkormányzatot illeti meg, akik az Országos Horvát Önkormányzat által fenntartott óvodában veszik igénybe az óvodai ellátást.
2. Felek megállapodnak abban, hogy az Országos Horvát Önkormányzat jelen szerződés tárgyát képező horvát nemzetiségi óvodai nevelést igénylő gyermekek óvodai nevelését – a 11. pontban foglaltakra is tekintettel – Szombathely Megyei Jogú Város Önkormányzata részére térítésmentesen biztosítja.

**V. A szerződés hatálya, felmondás**

1. A Felek a jelen szerződést 2023. július 1. napjától, 5 éves határozott időre kötik.
2. A Felek megállapodnak abban, hogy a jelen szerződést bármelyik fél a másik félhez intézett írásbeli nyilatkozatával, három hónapos felmondási idővel az óvodai szorgalmi időszak végére, május 31. napjára felmondhatja.

**VI. Egyéb rendelkezések**

1. A Felek megállapodnak abban, hogy Szombathely Megyei Jogú Város Önkormányzata képviseletében eljáró személy a feladat ellátását a helyszínen bármikor jogosult ellenőrizni. Az esetleges észrevételeket a feladatellátásban közreműködő intézmény vezetőjének, valamint az Országos Horvát Önkormányzat képviselőjének bevonásával tárgyalás útján rendezik.
2. A Felek megállapodnak abban, hogy a szerződésben nem szabályozott kérdésekben az Nkt., a Mötv., a Korm. rendelet valamint a Ptk. hatályos előírásait kell alkalmazni.

Szombathely, 2023.

Országos Horvát Önkormányzat Szombathely Megyei Jogú Város

képviseletében: Önkormányzata képviseletében:

**/: Gugán János:/ /: Dr. Nemény András :/**

**elnök polgármester**

Záradék:

Jelen szerződést az Országos Horvát Önkormányzat Képviselő-testülete a számú, Szombathely Megyei Jogú Város Önkormányzatának Közgyűlése a Kgy. számú, a határozatával hagyta jóvá.

**6.**

**Tisztelt Közgyűlés!**

Tájékoztatom a Tisztelt Közgyűlést, hogy Pálos Károly Családsegítő és Gyermekjóléti Szolgálat, mint használó és a Szombathelyi Önkormányzati Házkezelési Kft., mint használatba adó között 2003. január 2. napján, határozatlan időtartamra – Szombathely Megyei Jogú Város Közgyűlésének 208/2002. (VI.20.) Kgy. számú határozatában foglaltak alapján – ingyenes használatba adási megállapodás jött létre a Paragvári u. 86. szám alatti ingatlan 12 db, egyenként 25 m2 alapterületű, korábban szálláshelyként funkcionált helyiségére, valamint a hozzájuk tartozó folyosórészre vonatkozóan, „Családok Átmeneti Otthona” kialakítása céljából.

A megállapodás 2004. január 2. napján módosításra került azzal, hogy az ingatlan földszintjén megüresedett további 5 szálláshely, valamint a volt házfelügyelői szolgálati lakás, iroda és raktárhelyiség – ezzel az épület teljes földszinti része – is a használó ingyenes használatába került.

A módosított megállapodásba foglaltak szerint az ingatlan összes alapterülete 2933 m2, melyből a használó által ténylegesen használt alapterület nagysága 633 m2.

A Pálos Károly Szociális Szolgáltató Központ szintén az ingyenes használója – 2005. január 14. napjától – a Bagolyvári sétány 2. (jelenleg Karmelita u. 2/C.) szám alatti ingatlan 198 m2 nagyságú részének a Közgyűlés 187/2004. (V.20.) Kgy. számú határozata alapján.

Az ingatlanokra vonatkozóan létrejött megállapodások konstrukciója idejétmúlt, különösen az üzemeltetési költségek viselése, illetve a jogszabályoknak való megfelelés tekintetében szorulnak átdolgozásra.

Fenti ingatlanok ingyenes használatát a nemzeti vagyonról szóló 2011. évi CXCVI. törvény (a továbbiakban Nvtv.) 11. § (13) bekezdésében, a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 8.a. pontjában, valamint a Szombathely Megyei Jogú Város Önkormányzata vagyonáról szóló 40/2014.(XII.23.) önkormányzati rendelet 11. § a. pontjában foglaltak teszik lehetővé.

Javaslom a Tisztelt Közgyűlésnek, hogy hatalmazza fel a SZOVA Nonprofit Zrt. vezérigazgatóját – a határozati javaslatban meghatározott feltételekkel – az ingyenes használatba adási megállapodás módosítására.

**7.**

**Tisztelt Közgyűlés!**

A Tisztelt Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a szombathelyi lakosok számára is a faültetési programot. A határozat alapján 2023. tavaszán megvalósult 594 db fa kiosztása. Az esemény regisztrációs időszaka a Szombathelyi Faültetési Program online felületén 2022. december 8-án nyílt meg és a program sikerességének köszönhetően 2022. december 19-én lezárult. A legkedveltebb fák a kajszibarack (83db), meggy (61 db) és a japán juhar (61 db) voltak.

A növények beszerzése és kiosztása a versenyszabályzat alapján lebonyolított beszerzési eljárás nyertesével (PRENOR Kertészeti és Parképítő Kft.) kötött szerződés keretén belül történt. A regisztráltak 5 megadott napon vehették át a fákat a Béke tér 1. szám alatt.

A fák átadása lezajlott, a 301 regisztrált fő kétharmada az első három napon átvette az igényelt növényeket. Egy fő mondta vissza a regisztrációt és öt fő nem vette át a fákat, így összesen 295 fő vett át fákat.

A program megvalósítása során a Hivatal az EU általános adatvédelmi rendeletében előírtak szerint járt el, ennek megfelelően a regisztrálók előzetes tájékoztatása megtörtént, az adatfeldolgozásra vonatkozó szabályok a PRENOR Kft.-vel kötött szerződésben rögzítésre kerültek, a megadott adatokat a faültetés megtörténtének szúrópróbaszerű ellenőrzése céljából - a résztvevő hozzájárulása visszavonásának hiányában - a regisztrációt követő 1 évig őrzi meg a Hivatal.

Összességében elmondható, hogy a program sikeresen lezajlott, komolyabb problémák sem a beszerzésnél, sem az átadásnál nem történtek, a fák állapotára és a PRENOR Kft. munkatársainak rugalmasságára pozitív visszajelzéseket kaptunk.

Az eljárásrend korrekciója a felsoroltak alapján nem indokolt, javaslom a program változatlan feltételekkel történő folytatását 2023. szeptember hónapban.

Kérem a Tisztelt Közgyűlést, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2023. június 7.**

**/: Dr. Nemény András: /**

**I.**

**HATÁROZATI JAVASLAT**

**…./2023. (VI.15.) Kgy. számú határozat**

1. A Közgyűlés a nemzeti vagyonról szóló 2011. évi CXCVI. törvény 11. § (13) bekezdése, a kéményseprő-ipari tevékenységről szóló 2015. évi CCXI. törvény 2. § (1) bekezdés a) pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a szombathelyi 2789/1 hrsz.-ú ingatlanon található Bem József u. 9/b. szám alatti épület használaton kívüli részének ingyenes használatát engedélyezi a Vas Vármegyei Katasztrófavédelmi Igazgatóság részére 2023. július 1. napjától határozatlan időtartamra a kéményseprő-ipari tevékenység, mint közfeladat ellátásának biztosítása, valamint a Kéményseprő Csoport működésének elősegítése céljából az alábbi feltételekkel:

* az ingatlan fenntartásával, üzemeltetésével kapcsolatos költségek, valamint a szükséges közüzemi mérőórák felszerelésének díja a használót terhelik;
* a használó az ingatlant kizárólag a feladatai ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításaiknak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

1. A Közgyűlés felhatalmazza a SZOVA Nonprofit Zrt. vezérigazgatóját, mint a Közgyűlés 363/2022. (X. 27.) Kgy. számú határozatával kijelölt ingatlankezelő képviselőjét, hogy a Vas Vármegyei Katasztrófavédelmi Igazgatósággal az ingyenes használatra vonatkozó megállapodást megkösse.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**II.**

**HATÁROZATI JAVASLAT**

**…./2023. (VI.15.) Kgy. számú határozat**

Szombathely Megyei Jogú Város Közgyűlése „A szombathelyi Gothard-kastély állagmegóvása” projekt lezárásával kapcsolatos tájékoztatót tudomásul veszi és felhatalmazza a polgármestert, hogy a szükséges intézkedéseket megtegye.

**Felelős:** Dr. Nemény András polgármester

              Dr. Horváth Attila alpolgármester

                             Dr. Károlyi Ákos jegyző

                             (A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője)

**Határidő:** 2023. július 15.

**III.**

**HATÁROZATI JAVASLAT**

…….**/2023. (VI.15.) Kgy. számú határozat**

1. Szombathely Megyei Jogú Város Közgyűlése jóváhagyja, hogy a bölcsődei feladatellátás vonatkozásában Gencsapáti, Torony, Sé, Nárai, Ják települések között megkötött feladatellátási megállapodások 16. pontja 2023. július 1. napjától az alábbiak szerint módosuljon:

„A Felek megállapodnak abban, hogy **2023. július 1. napjától 2024. június 30.** napjáig a hozzájárulás összege **7.351,-** Ft/nap/ gyermek.”

1. A Közgyűlés felhatalmazza a polgármestert az 1. pontban foglalt szerződések aláírására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, a Szombathelyi Egyesített Bölcsődei Intézmény vezetője /

**Határidő:** azonnal /az 1. pont vonatkozásában/

2023. július 15. /a 2. pont vonatkozásában/

**IV.**

**HATÁROZATI JAVASLAT**

**…./2023. (VI. 15.) Kgy. számú határozat**

1. Szombathely Megyei Jogú Város Közgyűlése a Berzsenyi Dániel Könyvtár Módosító okiratát az előterjesztés 1. számú melléklete, a módosításokkal egybeszerkesztett Alapító Okiratát az előterjesztés 2. számú melléklete szerinti tartalommal jóváhagyja.
2. A Közgyűlés felhatalmazza a polgármestert a módosító okirat aláírására.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

Dr. Baráthné Molnár Mónika, a Berzsenyi Dániel Könyvtár igazgatója,

Vigné Horváth Ilona, a Szombathelyi Egészségügyi és Kulturális Intézmények ellátó Szervezetének igazgatója)

**Határidő:** azonnal (az 1. pont vonatkozásában)

2023. június 31. (a 2. pont vonatkozásában)

**V.**

**HATÁROZATI JAVASLAT**

**....../2023. (VI.15.) Kgy. sz. határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, valamint az Országos Horvát Önkormányzat között az óvodai nevelésre vonatkozó köznevelési szerződést 2023. július 1. napjától, 5 éves időtartamra, az előterjesztés melléklete szerinti tartalommal jóváhagyja.

2. A Közgyűlés felhatalmazza a polgármestert az 1. pontban foglalt szerződés aláírására.

**Felelősök:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** azonnal (1. pont vonatkozásában)

2023. június 30. (2. pont vonatkozásában)

**VI.**

**HATÁROZATI JAVASLAT**

**…./2023. (VI.15.) Kgy. számú határozat**

A Szombathely Megyei Jogú Város Közgyűlése a nemzeti vagyonról szóló 2011. évi CXCVI. törvény 11. §-a, Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdés 8. a. pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a. pontja alapján felhatalmazza a SZOVA Nonprofit Zrt. vezérigazgatóját arra, hogy a Pálos Károly Családsegítő és Gyermekjóléti Szolgálat, mint használó és a Szombathelyi Önkormányzati Házkezelési Kft, mint használatba adó között a Paragvári u. 86. szám alatti ingatlanrészre, illetve a Karmelita u. 2/C. szám alatti ingatlanrészre vonatkozóan, határozatlan időre fennálló használati megállapodásokat az alábbi feltételekkel módosítsa:

* az ingatlan fenntartásával, üzemeltetésével kapcsolatos költségek csak a használó által kizárólagosan használt helyiségekre vonatkozóan kerülnek kiszámlázásra,
* a használó az ingatlant kizárólag a feladatai ellátására használhatja,
* a használó az ingatlan használatát másnak nem engedheti át,
* az ingatlant az abban folytatni kívánt tevékenység gyakorlásához szükséges módon a használó saját költségén kialakíthatja, berendezheti és felszerelheti, az ehhez és a tevékenysége gyakorlásához esetlegesen szükséges hatósági engedélyek beszerzése a használó kötelezettsége,
* a használó a térítésmentes használat megszűnésekor ráfordításaiknak, illetve azok időarányos részének megtérítésére nem tarthat igényt, a helyiséget kiürítve és tisztán, átadáskori állapotban és felszereltséggel köteles visszaadni.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Kovács Cecília, a SZOVA Nonprofit Zrt. vezérigazgatója)

**Határidő:** azonnal

**VII.**

**HATÁROZATI JAVASLAT**

**…./2023. (VI.15.) Kgy. számú határozat**

Szombathely Megyei Jogú Város Közgyűlése az 1000 fa program kiterjesztésének első körös megvalósulásával kapcsolatos tapasztalatokról szóló előterjesztést megtárgyalta, a tájékoztatót elfogadja, és egyetért a program változatlan eljárásrenddel történő további folytatásával.

**Felelősök:** Dr. Nemény András, polgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

**Határidő:** azonnal